3. ลักษณะการประกอบธุรกิจ

ประวัติความเป็นมาของบริษัท

บริษัท อีเทอเนิล เอนเนอยี จำกัด (มหาชน) เดิมชื่อบริษัท ซีฮอร์ส จำกัด (มหาชน)
จัดตั้งขึ้นเมื่อปี พ.ศ. 2530 ทุนจดทะเบียนเริ่มแรก 30 ล้านบาท มีวัตถุประสงค์
เพื่อประกอบธุรกิจส่งออกอาหารทะเลแช่แข็งและอาหารทะเลกระป๋อง
สำนักงานใหญ่ตั้งอยู่ที่จังหวัดสงขลา

บริษัทได้นำหุ้นสามัญเข้าจดทะเบียนในตลาดหลักทรัพย์แห่งประเทศไทย เมื่อ มกราคม 2535
และได้จดทะเบียนแปรสภาพเป็นบริษัทมหาชนเมื่อวันที่ 29 กรกฎาคม 2536 ต่อมาในเดือนตุลาคม
2549 ได้เพิ่มทุนจดทะเบียนเป็น 2,780 ล้านบาท มีวัตถุประสงค์เพื่อขยายธุรกิจไปด้านพลังงาน
ต่อมาได้เปลี่ยนชื่อเป็น บริษัท อีเทอเนิล เอนเนอยี จำกัด (มหาชน) เมื่อวันที่ 16 ตุลาคม 2552

การเปลี่ยนแปลงและพัฒนาการที่สำคัญเกี่ยวกับอำนาจในการควบคุมบริษัท

สิงหาคม 2552 ที่ประชุมผู้ถือหุ้นได้มีมติอนุมัติให้บริษัทขายทรัพย์สินส่วนที่เกี่ยวเนื่องกับธุรกิจอาหาร
และเงินลงทุนในหุ้นสามัญของบริษัท ขอนแก่นคอร์เปอเรชั่น (1990) จำกัด
เนื่องจากผลประกอบการของธุรกิจอาหารประสบผลขาดทุนมา 3 ปีอย่างต่อเนื่อง
โดยมีสาเหตุหลักมาจากต้นทุนการผลิตมีความผันผวนจากราคาวัตถุดิบและราคาน้ำมันที่สูงขึ้น
และมีแนวโน้มในอนาคตว่าจะขาดทุนต่อไปซึ่งจะส่งผลกระทบในแง่ลบต่อส่วนของผู้ถือหุ้น
กลุ่มผู้ถือหุ้นใหญ่ของบริษัทจึงมีความประสงค์ที่จะประกอบธุรกิจผลิตเอทานอลซึ่งเป็นพลังงานทดแทนให้ป็นธุรกิจหลักของบริษัท
ซึ่งเป็นธุรกิจที่มีอนาคต พร้อมกันนั้นได้เปลี่ยนชื่อของบริษัทเป็น บริษัท อีเทอเนิล เอนเนอยี จำกัด
(มหาชน) และได้ย้ายสำนักงานใหญ่ของบริษัทจากจังหวัดสงขลามาตั้งอยู่ที่กรุงเทพมหานครตั้งแต่วันที่
16 ตุลาคม 2552 ธุรกิจของบริษัทจึงเหลือเพียงธุรกิจด้านพลังงานเท่านั้น

ลักษณะการประกอบธุรกิจในปี 2555 ของบริษัท และบริษัทย่อย มีดังนี้

1.  บริษัท อีเทอเนิล เอนเนอยี จำกัด (มหาชน)

บริษัทได้รับอนุมัติการลงทุนจากที่ประชุมวิสามัญผู้ถือหุ้นตั้งแต่วันที่ 14 กุมภาพันธ์ 2554
ให้ลงทุนก่อสร้างโรงงานผลิตเอทานอลขนาดกำลังการผลิตประมาณ 650,000 ลิตรต่อวัน
ทำสัญญาว่าจ้างผู้รับเหมา งบประมาณการลงทุนประมาณ 5,950 ล้านบาท
ซึ่งบริษัทได้ลงนามในสัญญาก่อสร้างและซื้อเครื่องจักรสำหรับการผลิตเอทานอลแบบ Turnkey (EPC
Contract) กับผู้รับจ้างคือ China National Heavy Machinery Corporation (CHMC)
ขณะนี้อยู่ในระหว่างการเตรียมการหลายๆ ด้านอย่างต่อเนื่องเพื่อการก่อสร้างโรงงานเอทานอล
เช่น

- ด้านวัตถุดิบ - การจัดหาแหล่งวัตถุดิบให้เพียงพอต่อการผลิต

- ด้านการก่อสร้างโรงงาน - การดำเนินการต่างๆ ตามระเบียบข้อบังคับและกฎหมายที่เกี่ยวข้อง

2. บริษัท บุญเอนก จำกัด บริษัทย่อย ประกอบธุรกิจปลูกมันสำปะหลัง
มีการดำเนินการเป็นสองรูปแบบคือ บริษัทลงทุนปลูกเองในเนื้อที่ของบริษัท และ
โครงการร่วมมือกับเกษตรกรในพื้นที่ให้ทำการปลูกในพื้นที่ของบริษัท ซึ่งได้เริ่มโครงการมาตั้งแต่ปี
2553 ให้แก่เกษตรกร 132 ราย พื้นที่ 1,498 ไร่ ในปี 2554
บริษัทได้ให้เกษตรกรร่วมปลูกมากขึ้นเป็น 325 ราย พื้นที่เพาะปลูก 3,118 ไร่
โดยส่วนที่บริษัทปลูกเองนั้นได้ลดขนาดพื้นที่ลง และในปี 2555 มีเกษตรกรเข้าร่วมโครงการ 556
ราย พื้นที่เพาะปลูก 2,968 ไร่ และพื้นที่เพาะปลูกที่บริษัทดำเนินการปลูกเองได้ลดลงเหลือ 55 ไร่
ทั้งนี้เกษตรกรเป็นผู้ดำเนินการปลูกเองโดยบริษัททำหน้าที่ส่งเสริมและสนับสนุนการเพิ่มผลผลิต เช่น
การปรับปรุงพัฒนาพันธุ์ การพัฒนากระบวนการผลิต โดยการดูแล ให้ความรู้ คำแนะนำ
และประสานงาน
ทั้งนี้วัตถุประสงค์หลักของโครงการเพื่อให้เกษตรกรเรียนรู้วิธีการปลูกที่เหมาะสมและถูกหลักวิชาการ
อันจะมีผลต่อประสิทธิภาพในการผลิต คือการเพิ่มผลผลิตต่อไร่
ต้นทุนต่ำลงและมีรายได้เพิ่มขึ้นให้มากกว่าที่เคยได้รับ
และบริษัทเองก็มีรายได้จากการขายมันสำปะหลังสดที่บริษัทปลูกเองและจากส่วนแบ่งของเกษตรกรตามข้อตกลงร่วมกัน
นอกจากมันสำปะหลังแล้วบริษัทยังได้ให้เกษตรกรลงทุนปลูกพืชเกษตรอื่นในพื้นที่ประมาณ 300 ไร่
ของบริษัท

3. บริษัท อีเทอเนิล เอนเนอยี แอนด์ อิเลคทริซิตี จำกัด บริษัทย่อย
ประกอบธุรกิจผลิตและจำหน่ายกระแสไฟฟ้าจากผลพลอยได้ทางการเกษตรและจากการผลิตเอทานอล
ยังไม่เริ่มดำเนินกิจการเนื่องจากต้องรอดำเนินการเมื่อโรงงานผลิตเอทานอลเริ่มผลิต

4. บริษัท เจริญพรพลังงาน จำกัด บริษัทย่อยทางอ้อมซึ่งบริษัทบุญเอนก จำกัดถือหุ้นร้อยละ 100
ประกอบธุรกิจอสังหาริมทรัพย์ ได้ให้บริษัท อีเทอเนิล เอนเนอยี จำกัด (มหาชน)
เช่าที่ดินสำหรับการก่อสร้างโรงงานผลิตเอทานอล และ ให้บริษัทบุญเอนก จำกัด
เช่าที่ดินเพื่อทำการเกษตรปลูกมันสำปะหลังสำหรับเป็นแหล่งวัตถุดิบ